སྤྱང་ལུང་རིན་པོ་ཆེ་ལ་བསྟོད་པ། ༅།། ན་མཿཤྲཱི་བཛྲ་དྷ་ར་ཡ། རྒྱལ་བའི་སྲས་པོ་གཞོན་ནུའི་སར་བཞུགས་ནས། །སྙན་བརྒྱུད་ཆོས་སྒོ་གྲངས་མེད་བསམ་ཡས་ཀྱི། །གྲུབ་པའི་རྒྱལ་མཚན་འཛིན་པར་མཛད་པ་ཡི། །མཚུངས་པ་མེད་པའི་བཤེས་གཉེན་ཁྱོད་ཕྱག་འཚལ། །ཐེག་ཆེན་རིགས་ཀྱི་ལམ་རྟགས་མ་ལུས་པ། །གཞོན་ནུའི་དུས་ནས་ཆོས་བཞིན་མངོན་གྱུར་ཏེ། །མཁས་གྲུབ་ཡོངས་ཀྱི་བསྔགས་པའི་ལམ་བཟང་པོ། །ཡོངས་སུ་སྟོན་པར་མཛད་པ་ཁྱོད་ཕྱག་འཚལ། །གཞོན་ནུ་ཉིད་ནས་སྲིད་པའི་འདམ་རྫབ་ལས། །རིང་དུ་སོན་པའི་ངེས་འབྱུང་པདྨའི་ཚལ། །ཚུལ་གནས་ཆོས་ཀྱི་སྦྲང་རྩིའི་བཅུད་ལྡན་པའི། །བརྟུལ་ཞུགས་གྲུབ་པའི་དབང་པོ་ཁྱོད་ཕྱག་འཚལ། །མ་ཡིས་བུ་གཅིག་གཞོན་ནུར་བརྩེ་བ་ལྟར། །ཆོས་ཀྱི་སྤྱན་གྱིས་ཡོངས་ལ་ལྷག་པར་གཟིགས། །གྲུབ་མཆོག་དམན་འགྲོ་ཀུན་གྱི་མགོན་གཅིག་པུ། །སར་གནས་སེམས་དཔའ་ཆེན་པོ་ཁྱོད་ཕྱག་འཚལ། །གསང་ཆེན་གདམས་པའི་གནས་རྣམས་མངོན་གྱུར་པས། །འཆི་མེད་རྡོ་རྗེའི་ལྟ་བུའི་སྐུ་བརྙེས་ནས། །གཞོན་ནུ་ལང་ཚོ་ལྡན་པའི་གཟི་མདངས་ཅན། །ཆོས་རྗེ་གྲུབ་པའི་དབང་ཕྱུག་ཁྱོད་ཕྱག་འཚལ། །འཇམ་དབྱངས་གཞོན་ནུ་མི་ཡི་གཟུགས་འཛིན་པ། །པན་ཆེན་ཆོས་རྗེས་མཁས་གྲུབ་དམ་པ་ཁྱོད། །ཐུགས་ཀྱི་སྲས་མཆོག་ཆེན་པོར་དབང་བསྐུར་བའི། །བསྟན་པའི་སྲོག་ཤིང་འཛིན་པ་ཁྱོད་ཕྱག་འཚལ། །དེ་ལྟར་བསྟོད་པས་བདག་སོགས་གདུལ་བྱ་རྣམས། །གཞོན་ནུའི་དུས་ནས་དམ་པའི་མགོན་ཁྱོད་ཀྱི། །བརྩེ་ཆེན་ཆོས་ཀྱི་བདུད་རྩིས་ཡོངས་གཟུང་ནས། །གྲུབ་ཆེན་བླ་མས་རྗེས་སུ་འཛིན་གྱུར་ཅིག །གཞོན་ནུའི་མཚན་ཅན་ཆོས་རྗེ་གྲུབ་དབང་པོའི། །དཔལ་ལྡན་ཞབས་ཟུང་ཀུན་དགའི་གཙུག་བཀོད་ནས། །སྨིན་གྲོལ་མཆོག་གི་བཀའ་དྲིན་ཉེར་ཐོབ་པ། །བློ་གསལ་རྒྱ་མཚོའི་སྡེ་ཡིས་འདི་སྦྱར་རོ། །